### Resumé

Kultur- og Idrætsudvalget har på udvalgsmøder drøftet rammerne omkring Folkeoplysningsudvalget, herunder den fremadrettede organisering af udvalget. På baggrund af udvalgets drøftelser og input er der udarbejdet et oplæg til en ny forretningsorden for Folkeoplysningsudvalget, ligesom det foreslås, at funktionsperioden for det nuværende Folkeoplysningsudvalg forlænges til 31. maj 2026.

### Sagsfremstilling

I forlængelse af udvalgets drøftelser om rammerne omkring Folkeoplysningsudvalget, herunder udvalgets behandling og drøftelser om den fremadrettede organisering af Folkeoplysningsudvalget på udvalgsmødet den 1. april 2025, sag 49, har forvaltningen udarbejdet et oplæg til en ny forretningsorden for Folkeoplysningsudvalget.

I oplægget er følgende ændringer, som også er skrevet med rød skrift i bilagte forretningsorden:

* Antallet af medlemmer ændres fra 12 til 8 medlemmer med 1 repræsentant fra hvert område. Det er tilføjet, at kulturområdet kan stille med 1 repræsentant. Kultur- og Idrætsudvalget har fortsat 2 repræsentanter i udvalget, som dog ikke nødvendigvis er medlemmer af udvalget, men udpeget af udvalget. Repræsentation for de videregående uddannelser kan overvejes.
* Funktionsperioden ændres fra at følge den kommunale valgperiode til i stedet at træde i kraft 1. juni det første år i en kommunal valgperiode.
* Udpegning af formandskab ændres fra Folkeoplysningsudvalget til Kultur- og Idrætsudvalget.

Forretningsordenen vil være gældende ved det nye udvalgs tiltræden i 2026.

Formålet og ønsket med tilpasningerne er, at Kultur- og Idrætsudvalget ønsker at Folkeoplysningsudvalget i endnu højere grad sætter fokus på udviklingsdagsordenerne på området; udviklingen af foreningerne, rammerne for at være forening og tiltag der understøtter foreningerne og deres udvikling. Endvidere at udviklingstemaerne også flugter med de projekter og tiltag, som er i andre dele af forvaltningens arbejde med foreningerne - eksempelvis fokus på endnu mere aktivitet i hallerne, frivillige m.m.

Folkeoplysningsudvalget vil fremadrettet have fire årlige møder samt et årligt strategi/retningsmøde med Kultur- og Idrætsudvalget. Mødet med Kultur- og Idrætsudvalget vil blive afholdt i begyndelsen af hvert år og vil vedrøre konkrete opgaver og udviklingsprojekter besluttet i samarbejde med Kultur- og Idrætsudvalget.

Folkeoplysningsudvalget vil have til opgave, at:

* Behandle ansøgninger til Folkeoplysningsudvalgets Udviklingspulje
* Synliggøre og udvikle folkeoplysningsområdet og aktivt indgå i dialog om udviklingen af konkrete mål og opgaver i samarbejde med andre kommunale aktører, råd, foreninger mfl.
* Understøtte og udvikle politiske dagsordener, visioner og udviklingsmål samt fungere som sparrings- og høringspartner for politiske fagudvalg og byråd om folkeoplysende emner, herunder politik, regler og budget.

Med udgangspunkt i udvalgets drøftelser om afholdelse af valg til Folkeoplysningsudvalget i forbindelse med Foreningsforum i maj måned, foreslås det, at funktionsperioden for det nuværende Folkeoplysningsudvalg forlænges til 31. maj 2026.

### Klima og resiliensvurdering

Ingen bemærkninger.

### Sagens videre forløb

Sagen skal behandles i Kultur- og Idrætsudvalget og Byrådet.

### Historik

**Kultur- og Sundhedsdirektøren indstiller, den 6. maj 2025, punkt 62:**

at Kultur- og Idrætsudvalget drøfter sagen og forvaltningens oplæg, og

at Kultur- og Idrætsudvalget sender et oplæg til høring i Folkeoplysningsudvalget.

**Beslutning fra Kultur- og Idrætsudvalget, den 6. maj 2025, sag 62:**

Kultur- og Idrætsudvalget sender oplægget i høring med følgende ændringer: Idrætsområdet skal have to pladser i Folkeoplysningsudvalget. Derudover skal oplægget indeholde en formulering omkring deltagelse af unge, som sikrer en mulighed for at favne bredt.

**Administrativ tilføjelse den 2. juni 2025**

Forretningsordenen er tilrettet efter mødet i Kultur- og Idrætsudvalget den 6. maj 2025.

**Stabschefen indstiller, den 19. juni 2025, punkt 16, til Folkeoplysningsudvalget:**

at Folkeoplysningsudvalget afgiver høringssvar

#### Beslutning fra Folkeoplysningsudvalget, den 19. juni 2025, punkt 16:

På vegne af Folkeoplysningsudvalget udarbejder formanden et hørringssvar til Kultur- og Idrætsudvalget.

Allan Sørensen, Karlo Kjeldsen, Kristian Lauritsen, Rune Johansen og Ingrid Andersen deltog ikke i sagens behandling.

#### Kultur- og Sundhedsdirektøren indstiller, den 12. august 2025, punkt 103:

at Kultur- og Idrætsudvalget drøfter sagen og forvaltningens oplæg.

#### Beslutning fra Kultur- og Idrætsudvalget, den 12. august 2025, punkt 103:

Kultur- og Idrætsudvalget godkender forvaltningens oplæg, jf. sagsfremstillingen.

### Administrativ tilføjelse

**Administrativ tilføjelse den 25. juni 2025**

Folkeoplysningsudvalgets høringssvar er bilagt sagen efter mødet i Folkeoplysningsudvalget den 19. juni 2025.

### Beslutning

Godkendt.

Victoria Ravn undlod at stemme.

Fraværende: Olfert Thomsen, i stedet mødte Stephan Christensen.

Fraværende: Weena Koch.